Rigsombudsmanden på Færøerne er en institution under Statsministeriet. Rigsombudsmanden på Færøerne er rigets øverste repræsentant på Færøerne og bindeleddet mellem hjemmestyret og rigsmyndighederne. Rigsombudsmanden har sæde i Lagtinget og adgang til at deltage i forhandlinger om alle fællesanliggender, dog uden stemmeret. Endvidere skal rigsombudsmanden underrettes om beslutninger taget i Lagtinget eller Landsstyret samt om vedtagne lagtingslove og andre bestemmelser udfærdiget af det færøske hjemmestyre. Rigsombuddet behandler som overøvrighed en række sager på det familieretlige område, som i Danmark først og fremmest varetages af statsforvaltningerne. Det drejer sig om bevilling til separation og skilsmisse, sager om adoption, fastsættelse af ægtefælle- og børnebidrag, fastsættelse af regler for personligt samvær med børn, bevilling til fri proces, godkendelse af ægtepagter, godkendelse af mindreåriges og umyndiges retshandler og sager om indfødsret.